Zsarnóczki Éva

*A bizalom megerősödése*

Mindig öröm tölt el, ha önkéntes segítőkről hallok vagy olvasok. Legutóbb egy kolléganőmről hallottam, hogy bár nyugdíjba megy a közszolgálatból, mégsem fog tétlenül otthon ülni, a Vöröskeresztnél vállal önkéntes munkát.  
 Bennem is felmerült, hogy tehetnék valamit a köz érdekében. Egy kis közösség, például a templomi, ahová jártam, vagy az iskola, ahová a fiam járt, alkalmas lehetne. Fejben le is futattam a programokat: önkéntes takarítást vállalok a templomban, ott leszek az iskolában, amikor farsan-gi bál van, s szülői segítségre is szükség van, vagy önkéntes leszek egy katolikus rádiónál. De csak a gondolatig jutottam. Meg addig a meg-állapításig, hogy a pokol tornáca is jó szándékkal van kikövezve.  
 Eszembe jut az is, hogy nem feltétlenül kell előre elhatározni a jó cselekedeteket. Hanem tenni kell! Ha nem is a köz javára, de valakinek az érdekében valami hasznosat, szépet, jót. Elvittem beteg kolléga-nőmnek a megrendelt készételt, szívesen elmentem hozzá beszélgetni és befestettem a haját. Ingyen túlórát vállaltam a hivatalban, hogy időben elkészüljön a pénzügyi beszámoló.  
 Sokan segítettek nekem is, amikor szükségem volt rá. Emlékszem arra a szorongató esetre, amikor óvodás gyerekem nagyon beteg lett. Magas láza volt, nem ivott folyadékot. Éjjel felhívtam a kolleganőmet, hogy segítsenek. Rögtön jöttek is kocsival, hogy az ügyeletre vigyenek minket. A gyereknek tüdőgyulladása volt.  
 Volt olyan is, hogy nem figyeltem eléggé az iskolai szünetekre. Az intézmény kapujában tudtam meg, hogy nincs tanítás. Ott jutott eszembe az a hittantanárnő, akiről biztosan tudtam, hogy elvállalná a gyerek felügyeletét, én pedig nyugodtan mehetek dolgozni. A hétgyerekes anyuka örömmel befogadta családjába kisiskolás fiamat.  
 De aki az önkéntes segítségben számomra a legnagyobb példakép, az a sovány, hosszúkás arcú, szelíden mosolygó Hajnáczky doktor úr, akinél a gyerekemet szültem. Szülés után lázasan, erős alhasi fájdalmak-kal mentem el hozzá a kórházba. Rögtön megvizsgált, s egy nagy cisztát talált bennem. – Azonnal be kell feküdnie a kórházba, mondta. Meg-rémültem. Most mit csináljak? – Nem tudom kire bízni a gyerekemet, mondtam a doktornak. Egyedül nevelem, szüleim, rokonaim vidéken élnek. A doktor úr azonnal intézkedett, s aznap befeküdhettem a kórházba. A gyerekem helyet kapott a koraszülött osztályon.

Gyógyszerekkel kezeltek közel egy hónapig. Néhány napig lázasan feküdtem, nem láthattam a gyerekemet, izgultam, nehogy hozzászokjon a cumis etetéshez, mert nem szoptathattam. De nem szokott hozzá, szerencsére. Az osztályon a nővérek nagyon szerették, jó és egészséges kisfiú volt, akit lehetett dögönyözni, nem volt semmi baja, kéthónapos korában csak örömet adott és törődést kapott a nővérektől. Később lemehettem hozzá, megszoptathattam.

Nagyon szerettem volna meggyógyulni, erősen reménykedtem a gyógyulásban. Az orvosom sokszor meglátogatott és biztatott, hogy meg fogok gyógyulni, csak szedjem rendesen a gyógyszereket, akkor talán nem kell műteni. Két hét múlva láztalan lettem, csökkent a ciszta mérete, egy hónap elmúltával haza mehettem a gyerekemmel.

Az orvosomra, a nővérekre mindig hálás szívvel gondolok. Olyan ellátásban volt részem, olyan emberi bánásmódot tapasztaltam, amely feloldotta korábbi, kit tudja honnan származó bizalmatlanságomat. Sok-kal többet tettek értem, mint amire egyáltalán számítottam. Nőgyógyá-szom nem várt tőlem hálapénzt. Én sem éreztem zavart, hogy a meg-fizethetetlent meg kellene fizetnem. Mikor meggyógyulva távoztam a kórházból, átjárt a jó érzés, hogy milyen jó segítséget adni és elfogadni.